L 234/6
BG
Официален вестник на Европейския съюз
22.9.2023 г.
протежението на трансевропейската транспортна мрежа, и максималното отстояние между зарядните центрове.
Следователно Кипър следва да може да представи на Комисията мотивирано искане да му се разреши да прилага по-занижени изисквания в това отношение, при условие че по-занижените изисквания няма да възпрепятстват движението на тежкотоварни електрически превозни средства в тази държава членка.
(26)
Очаква се, че собствениците на електрически превозни средства ще използват до голяма степен зарядни точки в техни собствени помещения или на колективни паркинги в жилищни и нежилищни сгради.
Въпреки че разполагането на инфраструктура за полагане на кабели и на зарядни точки в посочените сгради се регулира от Директива 2010/31/ЕС на Европейския парламент и на Съвета (10), е важно държавите членки да вземат предвид наличието на такава частна инфраструктура, когато планират разполагането на публично достъпни зарядни точки.
(27)
Разгръщането на инфраструктура за зареждане с електроенергия на тежкотоварни електрически превозни средства е еднакво важно и за частните обекти, които не са достъпни за обществеността, като например в частни депа и логистични центрове, за да се осигури зареждане през нощта и на мястото на местоназначение.
Публичните органи следва да обмислят предприемането на мерки в контекста на установяването на своите преразгледани национални рамки за политиката, за да се гарантира, че е осигурена подходяща инфраструктура за зареждане на тежкотоварни електрически превозни средства през нощта и на мястото на местоназначение.
(28)
В съответствие с принципите, заложени в съобщението на Комисията от 23 март 2017 г., озаглавено „Европейска рамка за оперативна съвместимост — стратегия за прилагане“, възможността за разработване на усъвършенствани цифрови услуги, включително платежни решения, основани на договори, и за гарантиране на прозрачна информация за ползвателите чрез цифрови средства зависи от внедряването на цифрово свързани и интелигентни зарядни точки, които спомагат за създаването на цифрово свързана и оперативно съвместима инфраструктура.
Интелигентните зарядни точки следва да включват набор от физически характеристики и технически спецификации (апаратна част и програмно осигуряване), необходими за изпращане и получаване на данни в реално време, което прави възможен потока от информация между участниците на пазара, зависещи от тези данни, за да се развие напълно опитът по отношение на зареждането с електроенергия, а именно операторите на зарядни точки, доставчиците на услуги за мобилност, платформите за e-роуминг, операторите на разпределителни системи и в крайна сметка крайните ползватели.
(29)
Интелигентните измервателни системи, определени в Директива (ЕС) 2019/944 на Европейския парламент и на Съвета (11), дават възможност за предоставяне на данни в реално време, което е необходимо, за да се гарантира стабилността на електроенергийната мрежа и да се насърчи рационалното използване на услугите за зареждане.
Като осигуряват измерване на консумацията на енергия в реално време и точна и прозрачна информация относно разходите, интелигентните измервателни системи, в комбинация с интелигентните зарядни точки, насърчават зареждането с електроенергия в часовете на ниско общо потребление и ниски цени на електроенергията.
Използването на интелигентни измервателни системи в комбинация с интелигентни зарядни точки може да оптимизира зареждането, което е от полза за електроенергийната система и за крайния ползвател.
Държавите членки следва да насърчат използването на интелигентни измервателни системи за зареждане на електрически превозни средства на публично достъпни зарядни станции, когато това е технически осъществимо и икономически обосновано, и следва да гарантират, че тези системи отговарят на изискванията, определени в член 20 от Директива (ЕС) 2019/944.
(30)
Нарастването на броя на електрическите превозни средства в автомобилния, железопътния, морския и други видове транспорт ще изисква операциите по зареждане да бъдат оптимизирани и управлявани по такъв начин, който не води до претоварване и позволява да се извлече пълна полза от разполагаемостта на електроенергията от възобновяеми източници и от ниските цени на електроенергията в системата.
Интелигентното зареждане с електроенергия може по-специално да улесни допълнителното интегриране на електрическите превозни средства в електроенергийната система, тъй като то дава възможност за оптимизиране на потреблението чрез агрегиране.
Интегрирането на системата може да бъде допълнително улеснено чрез двупосочно зареждане (подаване от превозните средства към електрическата мрежа), а интелигентното и двупосочно зареждане би могло също да намали разходите на потребителите за зареждане с електроенергия.
Следователно всички зарядни точки, изградени или санирани след 13 април 2024 г., следва да осигуряват подкрепа за интелигентното зареждане.
Освен това следва да се приемат стандарти за комуникация с цел подкрепа на интелигентното и двупосочното зареждане, за да се гарантира оперативна съвместимост.
(10) Директива 2010/31/EС на Европейския парламент и на Съвета от 19 май 2010 г. относно енергийните характеристики на сградите (OВ L 153, 18.6.2010 г., стр. 13).
(11) Директива (ЕС) 2019/944 на Европейския парламент и на Съвета от 5 юни 2019 г. относно общите правила за вътрешния пазар на електроенергия и за изменение на Директива 2012/27/ЕС (ОВ L 158, 14.6.2019 г., стр. 125).